আপডেট: ১৩ অক্টোবর ২০১৯, ১১:২৮
ভারনন ফিল্যান্ডার ও কেশব মহারাজ এভাবে দাঁড়িয়ে যাবেন ভাবা যায়নি। এ দুজনের অবিশ্বাস্য প্রতিরোধে তৃতীয় দিনটা প্রায় কাটিয়েই দিয়েছিল দক্ষিণ আফ্রিকা। তার আগে পুনে টেস্টে একক আধিপত্য ছিল ভারতের। ব্যাট হাতে রাজত্ব করার পর বোলিংয়েও ত্রাস ছড়িয়েছে স্বাগতিকেরা। অথচ গতকালই ব্যাটিং সহায়ক উইকেট বানানোয় সমালোচনা করেছিলেন সাবেক ইংলিশ অধিনায়ক মাইকেল ভন। আর সে সমালোচনার কড়া জবাব শুনেছেন ভারতের সমর্থকদের কাছে।
দক্ষিণ আফ্রিকার ইনিংসের আগে পুরোপুরি ব্যাটিং উইকেট মনে হচ্ছিল পুনের উইকেটকে। ৫ উইকেটে ৬০১ তুলে ফেলেছিল ভারত। ক্যারিয়ার সেরা ইনিংস খেলে অনায়াসে ট্রিপল সেঞ্চুরির পথে এগোতে পারতেন বিরাট কোহলি। কিন্তু দলের কথা চিন্তা করে ইনিংস ঘোষণা করে দিয়েছেন অধিনায়ক। কোহলির আগে সেঞ্চুরি তুলে নিয়েছেন মায়াঙ্ক আগারওয়াল। রবীন্দ্র জাদেজাও ঝড় তুলেছিলেন কোহলির সঙ্গে। একটুর জন্য পাননি সেঞ্চুরি। এমন রান উৎসব দেখে মাইকেল ভন টুইটারে হতাশা প্রকাশ করেছিলেন, ‘ভারতে টেস্ট ম্যাচের উইকেটগুলো প্রাণহীন। প্রথম ৩/৪দিন ব্যাটিংয়ের জন্য খুব বেশি সুবিধা থাকে। বোলারদের জন্য আরও কিছু থাকা দরকার। ভারত-দক্ষিণ আফ্রিকা ম্যাচ দেখে আপাতত এটাই মনে হচ্ছে আমার।’
এমন এক টুইট দেখে সহ্য করতে পারেননি ভারতীয়রা। সে টুইটের উত্তরে রীতিমতো হামলে পড়েছে সবাই। ইংল্যান্ডের আবহাওয়ায় খেলা পণ্ড হওয়ার উদাহরণ টেনেছেন কেউ, কেউবা ইংলিশরা ক্রিকেট খেলতে পারে কিনা—এ নিয়ে প্রশ্ন তুলেছেন। একজন টুইট করেছেন, ‘ইংল্যান্ডের চেয়ে তো ভালো...প্রতি টেস্টেই একদিন পর পর খেলা বাতিল হয়, পানি নিষ্কাশন অবস্থাও বাজে।’ আরেক সমর্থক বলেছেন, ‘সম্ভবত অ্যাশেজের কথা ভুলে গেছ। নাকি বিশ্বকাপের কথা মনে নেই, যেখানে প্রথমবারের মতো কোনো বিশ্বকাপের সেমিফাইনাল দুই দিন ধরে খেলা হয়েছে।’
সমর্থকদের ক্ষোভ এত সহজে কমেনি। এক সমর্থক তো ইংলিশ ক্রিকেটারদের মানসিকতা নিয়েই প্রশ্ন তুলে দিয়েছেন, ‘যখনই তোমরা জেট না, তখনই অভিযোগ তোল। ইংলিশ ক্রিকেটে এটাই চলে। যখন কুক ভারতে এসে দুই শ ছাড়ানো ইনিংস খেলে তখন তো সবই ঠিক ছিল।’ আরেক সমর্থক যোগ করেছেন, ‘তারা (ইংলিশরা) সবাই ছিঁচকাঁদুনে। যখন ভারত বোলিং সহায়ক উইকেট বানায়, তারা কান্নাকাটি করে বলে বাজে পিচ, উইকেটে মাইন পোতা। ইংল্যান্ড দল হাসির পাত্র সবার। ভারত বা অস্ট্রেলিয়ার মতো ভালো ব্যাটিং কন্ডিশনে খেলতে পারে না ওরা।’
ভনের সমালোচনা অবশ্য মিথ্যা প্রমাণ করে দিয়েছিল প্রোটিয়ারা। ১৬২ রানেই ৮ উইকেট হারিয়ে ফেলেছিল তারা। মহারাজ (৭২) ও ফিল্যান্ডারের (৪৪*) ১০৯ রানের জুটি এক সেশন কাটিয়ে ফেলায় আজ আর দ্বিতীয় ইনিংসে নামা হয়নি কারও। দক্ষিণ আফ্রিকা ২৭৫ রানে অলআউট করে ৩২৬ রানের লিড পেয়েছে ভারত।